ועדת הכלכלה, כנסת 17, פרוטוקול מספר 280, 2007-06-19 14:00

משה כחלון: שלום לכולם.

משה כחלון: אני פותח את ישיבת ועדת הכלכלה.

משה כחלון: על סדר היום ארבע הצעות לסדר לדיון מהיר.

משה כחלון: ההצעה הראשונה של חבר הכנסת דוד רותם מדברת על תחזוקה לקויה של מטוסים העלולה לגרום לאסון.

משה כחלון: ההצעה השנייה היא של חבר הכנסת מגלי והבה המדברת על שידורי הרדיו הפיראטיים המפריעים לתנועת המטוסים בנתב"ג.

משה כחלון: ההצעה השלישית היא של חבר הכנסת ניסן סלומינסקי המדברת על שיבושים בהמראות ובנחיתות בנתב"ג.

משה כחלון: ההצעה הרביעית של חבר הכנסת יואל חסון מדברת על סכנה לתחבורה האווירית בעקבות שיבושי הרדיו הפיראטי.

משה כחלון: הבנתי שראש מינהל התעופה האזרחית נמצא בסלון האווירי.

לאה ורון: ברור שהצעתו של חבר דוד רותם אינה זהה לשלוש ההצעות הנוספות.

משה כחלון: אנחנו נתחיל עם חבר הכנסת רותם.

דוד רותם: לפני כשבועיים התפרסמה כתבה בעיתון "ידיעות אחרונות" שמצטטת נרחבות את חוקר התאונות הראשי במשרד התחבורה, יצחק רז, שמזהיר אותנו שקיימת בעיה נוראית של תחזוקת מטוסים, שאין נהלים ואין אכיפה לגבי מצבם הטכני של מטוסים שנוחתים וממריאים ממדינת ישראל.

דוד רותם: אנחנו מקבלים כאן רשימה ארוכה מאוד של מטוסים ישראלים או מטוסים שנחתו לישראל ושהתקלות שלהם אירעו תוך כדי טיסה כאשר ברור לנו שהדבר הזה בסופו של דבר עשוי להביא לאסון משום שאחד המטוסים האלה עשוי לנחות קצת עקום או לא להמריא ישר.

דוד רותם: אומר האדון רז, והדברים הם נוראיים, ש"רשות שדות התעופה נמצאת בשפל בכל הנוגע ליכולת הפיקוח שלה והמצב חמור ביותר.

דוד רותם: העובדה שבישראל לא הייתה עד כה תאונה אווירית גדולה, זה לא אומר שאנחנו במצב טוב אלא רק אומר שהיה לנו הרבה מזל.

דוד רותם: חייבים לעבוד לפי נהלים עם אכיפה ובישראל זה פשוט לא קיים".

דוד רותם: אני חושב שהדברים האלה שצריכים להדאיג אותנו מכיוון שכולנו חובבי נסיעות ואנחנו נמצאים על המטוסים האלה, ולא הייתי רוצה שהמטוס שלי ינחת בלי גלגלים או עם עשן בתא הטייס.

דוד רותם: כשאני עולה למטוס, אני פותח את העיתון ואני קורא שהמטוס בבעיה.

דוד רותם: לכן אדוני היושב-ראש, אני חושב שהוועדה הזאת צריכה לבדוק את העניין ולקבוע או תקנות או כללים שיחייבו את הרשויות, יחייבו את חברות התעופה, על מנת שלא נגיע חס ושלום לאסון.

דוד רותם: חבר הכנסת דוד טל מחליף את היושב-ראש משה כחלון בניהול הישיבה

פבל גרנדל: אני מייצג את יושב-ראש רשות התעופה האזרחית.

פבל גרנדל: אני אנסה להרגיע, אני לא יודע אם אני אצליח, אבל לפחות אני אנסה.

פבל גרנדל: הביקורת על היכולות של התעופה האזרחית החלה לפני כמה שנים טובות.

פבל גרנדל: היו ביקורות של גורמים לא רק ישראליים אלא גם זרים, בינלאומיים, לא מזמן עברנו סיקור של ארגון בינלאומי IKO שהוא ארגון בינלאומי וכבר מזמן העניין של הרפורמה בתעופה בעיצומו.

פבל גרנדל: לפני כשנתיים חוקק חוק רשות תעופה אזרחית שקבע את הסמכויות, המשימות והאחריות של רשות התעופה, כולל אמצעי פיקוח ואמצעי הפיקוח המרכזי הוא כמובן משאבים ומפקחים.

פבל גרנדל: נקבע המודל התקציבי ודווקא מכותלי הוועדה הזאת יצא אישור לתקנות האגרות שקבעו איך מממנים את המבנה החדש של הרשות שמזמן ידעו שהוא זקוק לתגבור, להרחבה ולשיפור.

פבל גרנדל: נקבע גם מבנה ארגוני חדש, שזה בעצם מכפיל את כמות המפקחים.

פבל גרנדל: בכתבה כתוב 2 מפקחים על אלפי מטוסים אבל זה מופרך לחלוטין.

פבל גרנדל: בחברת אל-על יש שני מפקחים קבועים שמפקחים על חברת אל-על עם 30 וכמה מטוסים ולא אלפי מטוסים.

דוד טל: מה הדברים שלדעתך טעונים שיפור במערכת הזאת.

דוד טל: נעזוב לרגע את הכתבה, לפעמים מדייקים ופעמים רבות לא.

דוד טל: נניח לכתבה, אבל אתה כאיש מקצוע, אתה סבור שרמת הבטיחות נאותה?

דוד טל: אתה שבע רצון מרמת הבטיחות או טוען שיש מקום לשיפור והוא חייב להיעשות מהר ככל שניתן כדי למנוע איזושהי קטסטרופה?

פבל גרנדל: אני חושב שבהחלט טעות שיפור משמעותי ומהותי.

פבל גרנדל: ישבנו בחדר הזה וכל הדיונים בתקנות אגרות נועדו לתת אמצעים.

דוד טל: אישרנו לכם את זה ועכשיו אתם צריכים להוציא את זה מהכוח אל הפועל.

דוד טל: אחרי שאישרנו את זה, מה עשיתם עם זה ומה לדעתך עדיין לא עשיתם ואתם חייבים לעשות?

פבל גרנדל: אחרי דיונים נוקבים מול האוצר קבענו את המבנה החדש שהוא – שוב אני חוזר – מכפיל את כמות המפקחים וזאת לא רק כמות אלא צריכה להיות גם איכות, כי כמות באיזשהו מקום הופכת לאיכות.

פבל גרנדל: איכות המפקחים כמובן תלויה באישורי רמת השכר.

דוד טל: אני רוצה לדעת מה הדברים שאתה כאיש מקצוע סבור שיש לתת עליהם את הדעת וצריך היום, אחרי שבחנתם בחינה מדוקדקת אני מניח, לבצע אותם והם לא בוצעו, ובמי זה תלוי, האם זה תלוי בכם או בנו.

דוד טל: אני חושב שבנו זה לא תלוי כי כפי שאמרתי, אישרנו לכם כמעט את כל מה שביקשתם ועם זה הייתם צריכים ללכת.

דוד טל: אני מזכיר שאישור התקנות היה לפני הפגרה ומיהרנו לאשר אותן משום שאם אני לא טועה הארגומנט שעמד באוויר הוא שיש ארגון בינלאומי שלא רוצים שיוציא אותנו.

דוד טל: לכן נרתמנו לזה, אבל אחרי כל זה, איפה אנחנו עומדים היום?

פבל גרנדל: היום אנחנו עומדים מול ממצאים של IKO, גם ממצאים שהוספנו מעבר למה ש-IKO גילה, הוספנו והנחנו על שולחן משרד האוצר כי היום העסק תקוע בהגדרת תפקידים ורמות שכר ומפקחים.

דוד טל: אם כן, העסק תקוע.

דוד רותם: אני מניח שאת הכתבה הזאת ראיתם ואני מניח שגם דיברתם עם אדון רז שהוא איש שלכם.

פבל גרנדל: הוא לא איש שלנו.

דוד טל: הוא איש משרד התחבורה.

דוד רותם: ושאלתם אותו על סמך מה הוא אומר את הדברים, והוא אומר דברים חמורים בעוד שאתה אומר שהוא מדבר שטויות.

פבל גרנדל: לא, אני לא אומר שהוא מדבר שטויות.

פבל גרנדל: עם העובדות קשה להתווכח ואלה עובדות.

דוד רותם: העובדות שהוא מציין הן נכונות?

פבל גרנדל: העובדות הן נכונות.

פבל גרנדל: יש תקלות.

פבל גרנדל: אני לא מכיר אף חברה בעולם – ואני למעלה מ-30 בעסק התעופתי - שטסה ללא תקלות אבל השאלה איזה תקלות.

דוד טל: אתה בטח מבחין בין תקלות מהותיות ורציניות לבין תקלות זעירות שהיינו רוצים שגם הן לא יהיו, אבל אם הן יהיו, לא כל כך נורא.

פבל גרנדל: גם במאמר כתוב על מה אנחנו מקפידים.

פבל גרנדל: כל חברת תעופה, כל גורם תעופתי פועל מכוח חוק התעודה שניתנה, והתעודה או אישור הרשות ניתנת על סמך מערכת שבנה אותו גורם וזאת מערכת פיקוח איכות למפעילים למשל לצורך העניין.

פבל גרנדל: מערכת פיקוח איכות, כאן דווקא בכתבה צוין שאין קשר בין התקלות.

פבל גרנדל: הנקודה החלשה בכל הדברים האלה הן תקלות חוזרות וזה מצביע על כשל מערכתי.

דוד רותם: הוא אומר ש"העובדה שבישראל לא הייתה עד כה תאונה אווירית גדולה לא אומרת שאנחנו במצב טוב אלא זה רק אומר שהיה לנו הרבה מזל".

דוד רותם: אתה מסכים עם זה?

דוד רותם: אם כן, אני מאוד מופתע.

פבל גרנדל: עם זה קשה מאוד להתווכח כי כל תקלה, אפילו פשוטה, יכולה להתפתח לצירוף תקלות, אבל עד כה זה לא היה ויש לנו ביטחון מסוים לומר שאפילו באמצעים הנוכחיים יש סבירות די קטנה שזה יקרה כי אצל כל המפעילים יש מערכת והם יודעים לאתר תקלות והם יודעים לתקן אותן.

דוד רותם: אני לא מבין, אנחנו ברולטה?

דוד טל: אם אתה מטיל את הכול על חברות התעופה, לא הייתי צריך את הרשות.

דוד טל: אני מניח שחברות התעופה עושות כל אשר לאל ידן כדי לפתור את הבעיות, אבל אתה האדם שאמור לפקח על כל הנושאים הללו.

דוד טל: אגב, אתה מחליף את אודי כאן?

פבל גרנדל: כן.

פבל גרנדל: הוא בסלון האווירי.

דוד טל: אני מאוד חושש שחברי ועדת הכלכלה יוציאו עכשיו הודעה לעיתונות על סמך מה שאתה אומר שיש עדיין תקלות, וימליצו לאזרחי מדינת ישראל לא לטוס עד שרשות התעופה האזרחית לא תיתן את דעתה לטפל בכל הנגעים הקשים הבטיחותיים במטוסים, אלא אם כן תניח את דעתנו ותאמר לנו סעו בשלום, זה בסדר, אנחנו בקונטרול, עם היד על הדופק, ודבר כזה חס וחלילה לא יקרה.

דוד רותם: הוא אומר לך שאתה חי על מזל.

דוד טל: הכתבה אמרה שחיים על מזל.

דוד רותם: הוא אישר את זה.

דוד טל: לא שמעתי את זה.

פבל גרנדל: אני שוב חוזר על רמת התקלות במדינת ישראל, והיא לא שונה ברמת התקלות, אולי במהות של התקלות היא לא שונה מהחברות המובילות בעולם.

ירון שרעבי-שילת: אני כאן בשני תפקידים.

ירון שרעבי-שילת: אני יועץ שר התחבורה ואני גם מזכיר ועדת לפידות.

ירון שרעבי-שילת: לפני כמה חודשים היה אירוע כאשר מטוס איבריה כמעט התנגש במטוס של אל-על ועשינו תחקיר מאוד מפורט על זה.

דוד טל: מה זה כמעט תאונה?

דוד טל: זה מטר, שניים, שלושה מכנף לכנף?

עמוס לפידות: במקרה הזה הייתה כמעט תאונה והפרידו 20 שניות להתנגשות באוויר.

עמוס לפידות: אם לא היו עושים שום דבר, הייתה התנגשות באוויר בין שני מטוסים עם 380 אנשים בשני המטוסים.

דוד טל: זה ממש מפחיד.

ירון שרעבי-שילת: מדובר באירוע מאוד חמור, אירוע שהצריך התייחסות מיידית.

ירון שרעבי-שילת: הוכן דוח והשר קרא אותו ומיד החליט, על סמך כל הנתונים שהיו בפניו.

ירון שרעבי-שילת: שר התחבורה ראה שיש פה מצב שדורש מאתנו פעולה מיידית ולכן החליט להקים ועדה שתבחן את כל הנושא של בטיחות התעופה האזרחית בישראל.

ירון שרעבי-שילת: הוא ביקש מאלוף במילואים עמוס לפידות, שגם היה מפקד חיל האוויר וגם עמד בראש כמה ועדות חקירה, לעמוד בראש הוועדה.

דוד טל: אומר כאן נציג הרשות לתעופה האזרחית שהעסק תקוע במשרד האוצר.

דוד טל: השר צריך להטיל את כל כובד משקלו על האוצר כדי לפתור את הבעיה, כדי שלא יהיה פתחון פה.

דוד רותם: ועדת לפידות לא עוסקת בזה אלא היא עוסקת בכשל האווירי.

עמוס לפידות: אנחנו עוסקים בבטיחות.

דוד טל: מה שהיה לא היה בגלל תחזוקה.

ירון שרעבי-שילת: אני אומר כמה משפטים ויהיה ברור איך המשרד נערך.

ירון שרעבי-שילת: כאמור, השר מינה את הוועדה ונתן לה מנדט מאוד רחב.

ירון שרעבי-שילת: הוא ביקש להעביר את כתב המינוי של הוועדה.

ירון שרעבי-שילת: יושבים בוועדה אנשי מקצוע מהמעלה הראשונה והוועדה מתכנסת באינטנסיביות מדי שבוע והתחילה לפעול למעשה בסוף חודש אפריל.

ירון שרעבי-שילת: היום אנחנו באמצע חודש יוני וכבר קיימנו 10 פגישות מליאה ועוד 15 מפגשים של תתי-הוועדה.

ירון שרעבי-שילת: השר ביקש מהוועדה לתת לו המלצות ביניים עד סוף חודש אוגוסט.

דוד טל: אתה מציע לנו להתכנס כאן בפגרה לדון בהמלצות הוועדה?

ירון שרעבי-שילת: לא.

ירון שרעבי-שילת: כל מה שקשור לפעילות הוועדה, עמוס לפידות יתייחס ואני מציע שהוא גם יתייחס לנושא הרדיו הפיראטי.

ירון שרעבי-שילת: שנית, השר ביקש שכל דבר שהוא המלצה מיידית ודחופה לטיפול, כמו המלצות לגבי רשות התעופה האזרחית, להעביר לשר כדי שהשר יטפל מיידית.

ירון שרעבי-שילת: אחד הנושאים למשל היה הנושא של רדיו פיראטי ועמוס לפידות כתב לשר.

ירון שרעבי-שילת: אני לא נכנס לנושא הזה, אבל זאת דוגמה לאחד הנושאים שהשר מטפל בהם.

מגלי והבה: הוועדה כאילו הפכה להיות הנושא החשוב וכך גם הממצאים שלה.

דוד טל: תיכף נשמע ממר לפידות את העוצמה של הסיכום.

מגלי והבה: אלוף לפידות יודע עוד מתקופת שירותו בצבא שיש לזה השלכות מיידיות שצריך לקבל החלטות ולא לחכות לעוד ועדה ולעוד ועדה.

ירון שרעבי-שילת: השבוע עמוס לפידות מגיש לשר שתי המלצות מיידיות ושתיהן נוגעות לנושא של רשות התעופה האזרחית ולאימוץ הממצאים.

ירון שרעבי-שילת: זה לא אומר להסיט את הדיון אלא להיפך, מביאים את זה לשר, אנשי המשרד בחנו את זה, והשר עומד לאמץ על זה ואתם תשמעו את זה.

מגלי והבה: לפי הדיווח שלך, אני צריך לחכות להמלצות כדי לטפל?

מגלי והבה: אנשים בסכנה.

ירון שרעבי-שילת: הכתבה הזאת, לא כצעקתה.

ירון שרעבי-שילת: אנחנו בדקנו את זה ואנחנו מכירים את זה.

דוד רותם: הדברים שאומר רז, נכון לומר אותם?

דוד רותם: אתה קראת את הכתבה?

דוד רותם: אני לא אוהב שמורחים מסביב.

דוד רותם: אתה אומר שהכתבה לא נכונה.

דוד טל: הוא לא אמר שהכתבה לא נכונה.

ירון שרעבי-שילת: אמרתי שהדברים לא כצעקתה.

דוד רותם: האם הדברים שכתובים כאן ומצוטטים מפיו של רז הם נכונים או לא נכונים?

דוד טל: האם בדקתם את הנושא הספציפי הזה?

דוד טל: ואם בדקתם, אתה ודאי יודע לומר לי אם זה כצעקתה או לא כצעקתה.

ירון שרעבי-שילת: בדקנו את זה.

ירון שרעבי-שילת: קיימנו פגישה עם מפעילים של חברות התעופה ודיברנו אתם על הנושאים האלה.

ירון שרעבי-שילת: עמוס יעדכן אתכם.

ירון שרעבי-שילת: מבחינת התחזוקה של המטוסים, זה לא כצעקתה.

ירון שרעבי-שילת: מבחינת הנושא בכלל של הפיקוח, יש המון מקום לשיפור של הרשות לתעופה אזרחית ועל זה הוועדה עובדת.

דוד רותם: אני רוצה להבין.

דוד רותם: כאשר אתה אומר לא כצעקתה, כשאדון אומר ש"העובדה שבישראל לא הייתה עד כה תאונה אווירית גדולה לא אומרת שאנחנו במצב טוב אלא זה אומר שהיה לנו מזל", זה כצעקתה או לא כצעקתה?

עמוס לפידות: זה לא כצעקתה.

עמוס לפידות: זאת צריכה להיות צעקה הרבה יותר גדולה.

עמוס לפידות: הייתה תאונה גדולה של מטוס אל-על שהתרסק באמסטרדם ב-1992 עם 47 הרוגים.

דוד טל: היו בו חומרים מיוחדים?

דוד רותם: היה ויכוח.

דוד רותם: עזוב, לא יודעים מה היה.

דוד טל: לא ניכנס לזה אבל רציתי לדעת אם מדובר באותה תאונה.

עמוס לפידות: את הרקע להקמת הוועדה שמעתם.

עמוס לפידות: הטריגר האחרון היה באמת אותה כמעט תאונה שקרתה ב-8 בפברואר שהבהילה לא מעט אנשים ובצדק ושר התחבורה החליט למנות את הוועדה.

עמוס לפידות: למעשה הוועדה אמורה לבדוק, להמליץ ולהציע, ובסופו של דבר להביא לתיקונים של הכשלים וכל הדברים שלא בסדר בכל מה שקשור בבטיחות בתעופה.

עמוס לפידות: אני רוצה להדגיש שמבחינתי בטיחות התעופה זה כמעט הכול.

עמוס לפידות: דברים שהם לא נוגעים בתעופה, הדיוטי פרי בטרמינל 3 ומגרש החניה של המכוניות, לא, אבל כל דבר אחר נוגע כמעט לבטיחות ולכן יש כר מאוד נרחב שצריך לטפל בו גם במישור של במה מטפלים ועוד יותר במישור שמסתכלים על המצב בכל תחומי התעופה ובתחומים של בטיחות התעופה, שהמצב במפורש הוא לא טוב.

דוד טל: נראה לי קצת לא תקין, עם כל הכבוד, לוועדה שאתה עומד בראשה ולאנשים שבה, כי יש לנו רשות תעופה אזרחית ואני חושב שזה התפקיד שלה ביום יום, בשוטף.

עמוס לפידות: תעצור את השאלה.

עמוס לפידות: אני רוצה לתת לכם פתיחת רקע כדי שתבינו, אבל אני אגע בזה.

עמוס לפידות: בצד של התעופה ברמה הממלכתית-הממשלתית יש שלושה גופים עיקריים כאשר האחד היא רשות התעופה האזרחית, השני הוא רשות שדות התעופה שמפעיל את שדות התעופה, והשלישי הוא הגוף שחוקר תאונות והוא התראיין לכתבה הזאת.

עמוס לפידות: צריך להבין שהמרכז, הלב, של התעופה האזרחית זאת רשות התעופה האזרחית וזה מה שנקרא הרגולאטור, זה הגוף הממלכתי שהוא קובע איך התעופה מתנהלת, איך מפקחים והוא גם המפקח על כל מי שעוסק בתעופה, על חברות התעופה ואחרים, טייסים, טייסים פרטיים וכל דבר.

עמוס לפידות: רשות שדות התעופה היא גוף שנקרא אופרטור.

עמוס לפידות: הוא המבצע, הוא מטעם המדינה מפעיל את שדות התעופה.

עמוס לפידות: רשות שדות התעופה, במובן יותר רחב, יש להם אחריות על נתיבי טיסה.

עמוס לפידות: הגוף השלישי הוא החוקר שהוא כשמו כן הוא, חוקר תאונות.

עמוס לפידות: המצב הוא שחוץ מאשר אולי רשות שדות התעופה שהוא גוף יחסית חדש, שהוקם באופן ממלכתי, גוף גדול עם מקורות כספיים - לא חקרנו אותו – הוא בסדר אבל הגוף שהוא הלב והמוח של כל העניין הוא רשות התעופה האזרחית ושם יש בעיות קשות.

עמוס לפידות: הגוף הזה בעצם כבר שנים רבות, אולי עשרות שנים, לא מצליח לבקר כמו שצריך.

עמוס לפידות: הסיבה העיקרית היא שאין לו אנשים.

עמוס לפידות: מה שנאמר פה שלאחרונה היה שינוי תקן, הכפילו את התקן, נתנו תקציב יותר, אבל הדבר הזה כרגע תקוע מחוסר יכולת לגייס את האנשים הבכירים.

עמוס לפידות: הם יכולים להישאר כמו כל גוף ארגוני, בוודאי צבא וגם כל גוף ארגוני אחר, יש רמה גבוהה, יש מנהל, יש סמנכ"ל, יש אנשי מקצוע, יש בכירים, יש מומחים ויש אנשים שהם ברמה יותר נמוכה שעושים עבודה עם פחות אחריות.

עמוס לפידות: האנשים המעטים צריכים לפקח על המצב הטכני של כל כלי הטיס שמטופלים בארץ וגם שיהיה להם פיקוח על חברות זרות שטסות ארצה, מחכות כאן וממריאות מכאן.

עמוס לפידות: מגיעות לכאן כל מיני חברות מכל מיני מדינות שונות ומשונות ואין לנו שליטה על רמת התחזוקה של המטוסים שלהן.

עמוס לפידות: ואולי החלק שהוא עוד יותר רגיש – אני לא יודע לומר רגיש או לא, אבל רגיש לא פחות – זה פיקוח על אנשי צוות האוויר שמטיסים את המטוסים האלה.

עמוס לפידות: יש בארץ כמה מאות אנשי צוות אוויר שמפעילים את חברות התעופה שטסות במיוחד במישור הבינלאומי, אבל יש גם תעופה פרטית שגם היא מוקד לבעיות של בטיחות וסכנה.

עמוס לפידות: האנשים, במיוחד אלה שמפקחים על הטייסים, צריכים להיות ברמה ובידע כמו הטייסים עצמם.

עמוס לפידות: אתה לא יכול להביא מישהו שילך לבדוק נוירולוג או נוירוכירורג.

עמוס לפידות: מי שצריך לאשר נוירוכירורג צריך להיות נוירוכירורג עוד יותר בכיר.

לאה ורון: האם אדוני מודע לכך שהוועדה ב-6 בנובמבר 2006, בעקבות סדרה של דיונים, אישרה למינהל התעופה האזרחי העלאה גבוהה מאוד, שאין לה כמעט אח ורע, בבקשות שהונחו על שולחן הוועדה בעבר במחיר האגרות?

לאה ורון: אנחנו מדברים על כך מנובמבר והשאלה מה נעשה מאז חודש נובמבר 2006 בעניין גיוס אנשים איכותיים למינהל התעופה האזרחי.

עמוס לפידות: אני מודע לזה.

עמוס לפידות: כפי שאני מבין המצב הוא שיש משא ומתן – נקרא לזה במלים יותר גסות – מתקשקשים עם האוצר ורשות תעופה אזרחית אומרת שהיא לא יכולה עם רמות שכר כאלה להביא מישהו שהיה למשל 15 שנה קברניט באל-על והאוצר אומר שאלה רמות השכר שלנו - מין משפטים, נקרא לזה, בומבסטיים - ומי שעובד עבור המדינה, צריך להיות קצת אידיאליסט ועוד כל מיני משפטים מהסוג הזה וזה לא מביא אותנו לשום מקום ולא מצליחים לגייס את האנשים האלה.

עמוס לפידות: אחד הדברים שירון ציין קודם שהעברנו כהמלצה דחופה לשר התחבורה במטרה לפתור את זה, זה בדיוק העניין הזה להגיע להסכמה עם האוצר שאפשר יהיה לקבל שבעה-שמונה אנשים בכירים.

מגלי והבה: מתי העברתם את ההמלצה?

עמוס לפידות: אתמול.

עמוס לפידות: העברנו את זה בעל פה לשר התחבורה כבר לפני כשבוע.

עמוס לפידות: הוא ביקש את זה בכתב ואתמול העברנו אליו בכתב.

עמוס לפידות: זה לא דבר חדש אלא עם הדבר הזה מתעסקים כל הזמן.

דוד טל: מר לפידות, הבעיה שלנו, אנחנו כידוע לך הרשות המחוקקת ומשרד התחבורה מבחינתנו הוא הרשות המבצעת.

דוד טל: ההתקשקשות – ואני משתמש במלים שלך – בין משרד האוצר לבין משרד התחבורה היא לא מעניינינו.

דוד טל: אנחנו כרשות שמפקחת על הרשות המבצעת רוצים לראות שהדבר הזה מתבצע.

דוד טל: עם כל הכבוד לוועדה שלך, ואמרת אני מניח חלק מההמלצות שלך, אם זה לא ייסגר שם, גם לא יוכלו ליישם את ההמלצות שלך ואז מה הואילו חכמים בתקנתם?

דוד טל: זה בסדר, הצבעת על כל הכשלים במערכת, אבל אם העסק הזה שם לא ייסגר, לא יקרה כלום.

דוד טל: הטענה שלנו היא לא כלפי הוועדה שלך אלא כלפי משרד האוצר ומשרד התחבורה שהם חייבים לפתור את זה.

דוד רותם: אני חושב שמשרד האוצר לא בעסק.

דוד רותם: שר התחבורה אחראי לזה.

עמוס לפידות: אתה צודק בכל מילה.

דוד רותם: שר האוצר לא צריך לעניין אותך כאחראי.

דוד רותם: שר התחבורה צריך להיות אחראי והוא אחראי על הנושא והוא צריך לדאוג שיפתרו לו את הבעיה.

מגלי והבה: אנחנו יודעים שבאים לבכות לנו בוועדת הכספים בדיוק על הדברים האלה, על התוספות.

עמוס לפידות: בצבא הצלחתי להתחמק מוועדות חקירה, אבל מאז עזבתי את הצבא, כבר 20 שנה, עשיתי איזה 5, 6, 7, ואני כבר לא זוכר כמה, ועדות וכולן בתחום התעופה והבטיחות, כולל התאונה באמסטרדם שהייתי יושב-ראש ועדת החקירה.

עמוס לפידות: אני אומר את זה כי אני כבר למוד ניסיון וסבל עם ועדות שהמלצתי המלצות מאוד מאוד חשובות, קריטיות, אבל בסופו של דבר הדוח הגיע לאיזושהי מגירה והעלה שם אבק.

עמוס לפידות: זה החשש שלי גם בוועדה שאני מכהן בה כיום.

עמוס לפידות: ברגע שאני ארגיש שבעצם רק רוצים עוד כיסוי, אני אומר להם תודה רבה.

עמוס לפידות: אני רוצה להדגיש.

עמוס לפידות: בדברים שצריך לתקן, אפשר לחלק אותם לשני סוגים, דברים שהם בידי אדם, בידי ועדות כנסת ובידי שרים, ואלה לא חוקי הפיסיקה, אפשר לעשות אותם, וזה אחד הדברים.

עמוס לפידות: אפשר לעשות אותם, לתקן אותם תוך יום, שבוע, שבועיים, אבל יש דברים שאי אפשר וכאן אני רוצה להשיב לך.

עמוס לפידות: אתה שאלת איך דבר כל כך מסוכן, לא מתקנים מיד.

עמוס לפידות: רק שתבינו איך זה הולך, במיוחד בתעופה.

עמוס לפידות: אחרי אותו מקרה של אמסטרדם הגיעו למסקנה שמתלה המנועים על 747 מסוג מסוים בנו אותם ותכננו אותם בצורה לקויה, תכננו אותם שנים קודם, בבואינג, וצריך להחליף את כל המתלים.

עמוס לפידות: היו אלף מטוסים, כך שהיה צריך להחליף כ-4,000 מתלים.

עמוס לפידות: עובדה, התרסקו מטוסים ולא רק אחד.

עמוס לפידות: שניים התרסקו מאותה סיבה.

עמוס לפידות: לקח ארבע שנים עד שהחליפו את המתלים האלה כי אי אפשר לעשות את זה מהיום למחר והמטוסים המשיכו לטוס ארבע שנים עם הידיעה שהמטוסים יכולים ליפול.

עמוס לפידות: נכון, עשו פעולות תיקון, במיוחד בדיקות הרבה יותר קפדניות ועוד כמה דברים.

דוד טל: אני רוצה לסכם את הדיון הזה ולעבור לדיון הבא.

עמוס לפידות: אני מבקש לומר עוד משפט אחד ששייך לרשות תעופה אזרחית.

עמוס לפידות: לידיעתכם, גם אין חוק טיס במדינת ישראל.

עמוס לפידות: ב-1996 הביאו טיוטת חוק טיס שעבר כנראה קריאה ראשונה בכנסת וזהו.

עמוס לפידות: מזל שלא אישרו את זה כי זה היה דבר אנכרוניסטי ובושה לעם ישראל.

עמוס לפידות: ישראל חברה בארגונים הבינלאומיים של התעופה הישראלית, במיוחד IKO.

עמוס לפידות: הארגון הזה הוא ארגון תחת המטריה של האו"מ והוא הארגון שהוא לא רק ממליץ, קובע כל מיני דברים, אלא דברים מחייבים.

עמוס לפידות: מדינת ישראל בחלק גדול מהתקנות והדרישות של IKO לא עומדת וזה שוב חוזר לרשות תעופה אזרחית שאין לה את היכולת לבצע את הדברים.

דוד טל: צר לי שאני שומע את הדברים הללו ואני חושב שגם חבריי לא שבעו נחת ממה שנשמע כאן, ודאי לא כנציגי ציבור האזרחים במדינת ישראל שאמורים לטוס בקיץ הקרוב להרבה מאוד מחוזות.

דוד טל: אנחנו נקיים דיון נוסף כאשר אודי ישוב, ועד אז אני מניח שיהיו המלצות של הוועדה, אבל הוועדה יכולה להיות חשובה ככל שתהיה, אם לא יהיה מי שיבצע את מסקנותיה, לא עשינו דבר.

ליאור יבור: אני חושב וראוי היה להזמין לכאן את מר רז כדי שיאמר את דברו.

ליאור יבור: אני לפחות שמעתי ממנו דברים יותר ברורים ויותר מפורטים אבל היה כדאי לשמוע את הדברים בשם אומרם.

ליאור יבור: חברת אל על מייצגת את התעופה האזרחית המסחרית שלוקחת את הנוסעים.

ליאור יבור: אנחנו פועלים על פי תקנים בינלאומיים ותקנים מאוד חמורים ומבוקרים על ידי רשויות חיצוניות.

ליאור יבור: יחד עם זאת אנחנו בהחלט היינו רוצים לראות את רשות התעופה האזרחית חזקה, מפקחת, מבקרת ומעירה ומאירה כי זה חשוב לחברות לא פחות ממה שזה חשוב לאזרחים.

ליאור יבור: אני רוצה למחות מחאה קשה על זה שמחודש נובמבר חברות התעופה משלמות אגרות ברמה שהיא פי 5 ופי 6 ממה ששילמנו ללא קבלת כל תמורה.

ליאור יבור: חשוב לי להדגיש מה שנאמר כאן, שהתאונה שכמעט הייתה, הייתה בגלל טעות של טייס.

ליאור יבור: בהתייחס לרשימת האירועים שמופיעים בעיתון, אם נסתכל עליהם נראה שרובם ככולם אירועים חיצוניים והם לא אירועים בגין תחזוקת מטוסים.

ליאור יבור: אנחנו החברה היחידה בארץ שמחזיקה בתו תקן בינלאומי ולדעתי כל החברות בארץ יעברו תהליך כזה.

ליאור יבור: זה תהליך מאוד חשוב לרמת הבטיחות בתפעול ובתחזוקה של חברת התעופה.

ליאור יבור: מי שבקי קצת יותר בתחום מכיר ויודע שאל-על פתוחה ושקופה לביקורת ואנחנו רוצים אותה.

דוד טל: אתם רוצים אותה, אבל אם לרשות לתעופה אזרחית אין אנשים בעלי כושר ויכולת מתאימים לעשות אותה, אין מי שיעשה זאת.

ליאור יבור: לשמחתנו, כמוביל הלאומי, יושבים בתוכנו מבקרים של החברה ולשמחתי עושים לנו את המוות.

דוד רותם: חומר ניקוי שנשאר במנוע, זאת לא תקלה טכנית.

ליאור יבור: זאת טעות אנוש.

ליאור יבור: כל שנה לפני הקיץ היה מתקיים דיון בחדר הזה בוועדת הכלכלה על מוכנות לקיץ.

ליאור יבור: אני לא בטוח שאנחנו מוכנים הקיץ בהיבט של האופרציה הכוללת של שעות הסגירה והפתיחה של השדה והעומס בנתב"ג.

ליאור יבור: לא התקיים דיון כזה ואני חושב שהוא צריך להתקיים, ובכל מקרה ביקשנו שהוא יתקיים.

דוד טל: הבנו את הרעיון.

דוד טל: אנחנו עוברים לדיון הבא.

דוד טל: סיכום של הדיון עד עכשיו לא יהיה.

דוד טל: אני לא רוצה להפחיד את ציבור האזרחים במדינת ישראל שאנחנו חרדים לו במה שקורה, אבל אין ספק שאנחנו לא שבעי נחת ולא שבעי רצון ממה שלא קורה ברשות התעופה האזרחית שהיא בעצם הרשות שצריכה לפקח על כל הדברים הללו והיא צריכה לעשות הכול.

דוד טל: אנחנו קוראים כאן למשרד התחבורה ולמשרד האוצר שיסיימו את הקשקשת וברברת היות שבנפשנו הדבר ובנפשם של האזרחים.

דוד טל: ככל שייטיבו לסיים את זה מהר יותר, ייטב.

דוד טל: דיון נוסף יתקיים בוועדת הכלכלה עם שובו של אודי.

דוד טל: יכול להיות שלדיון הזה נזמן את שר התחבורה שישיב לנו, ואני מניח שעד אז מר לפידות יסיים את עבודת הוועדה, ואם הוא לא יסיים, אולי יהיה דוח חלקי שאפשר יהיה להתרשם.

דוד טל: כאמור, כפי שאמרתי קודם, גם אם הוא ימליץ את כל ההמלצות הטובות ביותר ולא יהיה מי שיבצע אותן, לא עשינו דבר.

דוד רותם: יש את שר התחבורה שצריך לבצע אותן.

דוד טל: אני עובר לשלושת הנושאים הבאים, הצעות לסדר לדיון מהיר, ונדון בשלושת הנושאים הללו כנושא אחד.

דוד טל: בגלל בורותי, ותסלחו לי, לפני 10 שנים אמר לי קברניט באל-על שהתדרים שמשדר הרדיו הפיראטי הם לא התדרים שהטייסים משתמשים בהם לנחיתה, המראה, לדיווחים וכולי.

דוד טל: רציתי לדעת אם כעובדה זה נכון או לא נכון.

עמוס לפידות: זה נכון ולא נכון.

דוד טל: אם זה נכון, אז הפיראטים לא מפריעים.

עמוס לפידות: הם מפריעים.

עמוס לפידות: גם פה אני חושב שעדיף לתת בהתחלה סקירה כללית וזה יענה על הרבה שאלות.

דוד טל: יש פה נוהל שכמעט דילגתי עליו.

דוד טל: חברי הכנסת המציעים יאמרו את דברם ולאחר מכן תוכל להתייחס.

מגלי והבה: אדוני היושב-ראש, אנחנו רואים שפעם אחרי פעם נדרשת הכנסת לדון בנושא הפרעות שידורי הרדיו הפיראטי.

מגלי והבה: עכשיו שמענו חילוקי דעות, לפי שאלתך, אבל אנחנו מעלים את הנושא.

מגלי והבה: אותם שרי תקשורת לשעבר הפכו להיות יושבי-ראש כנסת, אם זה השר רובי ריבלין, אם זאת השרה דליה איציק, וכל אחד כמובן בזמנו הבטיח כשר תקשורת שהוא עושה הכול כדי לפתור את הבעיה ולטפל בה.

מגלי והבה: פעם אחר פעם אנחנו חוזרים ועומדים בפני מצב של סכנת נפשות וראינו את זה בשבוע שעבר, ב-14 בחודש, כאשר החליטו להפסיק את תנועת המטוסים למדינת ישראל.

מגלי והבה: תמיד, דרך אגב, עמדת שר התקשורת – אני מפנה את זה לתקשורת כי האחריות על הרדיו וביצוע החוק הם על משרד התקשורת – אומר שהוא מאתר את תחנות הרדיו, מבקשים מהמשטרה ברוב המקרים לסגור את התחנות או להחרים את המכשירים, אבל מה שקורה הוא ששעה אחרי כן רואים את אותו רדיו קם לתחייה.

מגלי והבה: שלושה חברי כנסת העלו את הנושא לדיון ואנחנו צריכים היום לברר האם נעשות רק הפעולות האלה של סגירת הרדיו, אחרי שמאתרים את התחנה, או שישנן פעולות מקדימות, פעולות מניעה וכולי.

מגלי והבה: יש גם בעיה אחרת ואמרו לי ב-14 בחודש שתחנת הרדיו היא ברמאללה והיא משדרת משם כך שהיא בשטח הרשות.

דוד טל: לסיום?

מגלי והבה: אדוני, אם אתה מדבר על הנוהל של הצגת הנושא של חבר הכנסת שמגיש ומתאמץ, אני הרי חבר בנשיאות וגם אתה היית שם, אנחנו נותנים לחבר הכנסת לדבר ואנחנו לא עושים זאת כדי לגזול את זמנם של האנשים או שלנו.

מגלי והבה: יש פה סכנת נפשות לאנשים.

מגלי והבה: לסגור את שדה התעופה של מדינת ישראל לשעה או יותר, אנשי המקצוע יודעים בוודאי מהו הנזק הכלכלי.

דוד טל: אתה רוצה שלא אגביל את חברי הכנסת.

מגלי והבה: לחברי הכנסת יש זמן להציג את הנושא, לפחות 10 דקות.

מגלי והבה: כאשר חבר כנסת מגיש נושא לדיון, האנשים שבחרו בו וביקשו ממנו לבוא ולהציג נושא או הנושא נראה לו, הוא מתכונן והוא מכין את החומר.

מגלי והבה: אם אתה רוצה לקיים דיון ולסמן וי, אני לא צריך את ה-וי הזה.

דוד טל: אני מצטער מאוד שהתרשמת שאני רוצה לסמן וי.

דוד טל: אדוני מדבר כבר 4.5 וחצי דקות על השעון.

דוד טל: אם אתה רוצה עוד חצי דקה, בבקשה, אבל יש לנו עוד שני דוברים באותו נושא.

דוד טל: תשאיר גם להם משהו.

מגלי והבה: כמו שאני מכיר את חברי סלומינסקי מוועדת הכספים, שנינו מדברים על אותו נושא אבל לכל אחד יש את זווית הראייה השונה.

מגלי והבה: אני רוצה לסכם ולומר.

מגלי והבה: גם נושא הרדיו הפיראטי וגם נושא הבטיחות מהווים סכנת נפשות שיכולה לעלות לנו.

מגלי והבה: אנחנו לא צריכים לחכות לאסון הבא כי אז לא תעזור לנו הישיבה, לא הוועדה ולא אנשי הציבור שידברו על זה.

מגלי והבה: אני אומר לכם מה מטריד אותי, וגם שמעתי בדבריו של האלוף לפידות שהכסת"ח הזה היה טוב אולי למקומות אחרים ולא לנו כמדינה, כמשרדי ממשלה וכרשות שצריכה לפקח על משרדי הממשלה.

מגלי והבה: אני אומר לכן את הדברים לא בכדי.

מגלי והבה: אנחנו מתקרבים לקיץ ובטח אנשי אל-על והחברות יאמרו כמה טיסות מתוכננות כאשר מיום ליום יש יותר עומס על שדה התעופה.

מגלי והבה: אני מסכם את הדברים ואומר שאנחנו צריכים לקבל תשובות מה נעשה על מנת שכל אזרחי ישראל יצאו בשלום ויחזרו בשלום, כמו הסיסמה של משרד התחבורה ושל אל-על, ושלא נצטרך לדון בסוגיה הזאת לא כאן ולא במקום אחר.

ניסן סלומינסקי: אדוני היושב-ראש, חבריי חברי הכנסת.

ניסן סלומינסקי: זה ברור לנו ואנחנו רואים את הסכנה הנוראית שבשידורים הפיראטיים.

ניסן סלומינסקי: לפעמים ברגע האחרון, מילה אחת שאומרים לטייס, יכולה להציל, אבל אם באותו זמן היא משובשת או לא ברור לו, הוא לא שומע ברור, הוא לא קולט וכולם בלחץ, ההתנגשות יכולה להיות.

ניסן סלומינסקי: זה חוזר על עצמו.

ניסן סלומינסקי: מאחר שהמערכת כולה לא עשתה כלום, עובדי השדה לקחו יוזמה על עצמם, יוזמה ברוכה, ורצו לשבות.

ניסן סלומינסקי: בא השר ובאו כולם ושכנעו אותם שהכול יהיה בסדר, אבל הנה שוב, כעבור שבוע זה חזר.

ניסן סלומינסקי: אני לא מפרט אפילו בהרחבה את הסכנות כי אני חושב שכולנו כאן מבינים מה הסכנה שבעניין.

ניסן סלומינסקי: לא רק אם זה חוסם אלא גם אם התקשורת לא ברורה בין לבין, זה מספיק.

ניסן סלומינסקי: המקורות להפרעה אני מניח שבגדול הם שלושה.

ניסן סלומינסקי: המקור יכול להיות מהרשות הפלשתינית מרמאללה, ויכול להיות שיום אחד הם יתפסו את העניין והם גם ישתמשו בזה, אבל בינתיים מדובר בתחנת רדיו.

ניסן סלומינסקי: אני מניח שהמקור השני הוא מערכות שלנו של צה"ל ושל הקריה הקרובה או דברים מהסוג הזה.

ניסן סלומינסקי: המקור השלישי הוא השידורים הפיראטיים.

ניסן סלומינסקי: אני לא רוצה לדבר על שני המקורות הראשונים, אני לא יכול לדבר עליהם בפורום הזה וזה לא העניין שלנו הנושא הצבאי או אפילו המרכז האזרחי הענק הזה של גוש דן.

ניסן סלומינסקי: גם נושא רמאללה שהוא מקרה יחיד, ואם הוא יקרה יחיד שנסגר, גם עליו אני לא רוצה לדבר, אבל אם זה יתמיד, השיטה שבה צריכים לפעול כדי לנטרל את זה היא שונה לגמרי.

ניסן סלומינסקי: לכן אני רוצה לדבר רק על הנושא האחד והוא הנושא של השידורים הפיראטיים וכאן הסכנה היא כפולה כי כולנו יודעים את זה וכל אחד שואל את עצמו למה לא עושים כלום.

ניסן סלומינסקי: פעם סיפרו לנו שכדי לאתר תחנה פיראטית צריכים משאית.

ניסן סלומינסקי: בזמן מלחמת העולם השנייה הייתה נוסעת משאית ענקית עם אנטנות.

ניסן סלומינסקי: אמרו שיש רק משאית אחת כזאת למשרד התקשורת, אבל כולנו יודעים שהיום במכשיר קטן אתה יכול בקלות לאתר את זה ולאתר בתוך שניות.

ניסן סלומינסקי: כל חברה, כל אדם שמכבד את עצמו יש לו את זה ולכן לא זאת הנקודה.

ניסן סלומינסקי: אם בכל אופן לא מנטרלים את זה, עולה החשד שיכול להיות שכאן מעורבים דברים מעבר לזה.

ניסן סלומינסקי: יש חברי כנסת שמתמנים לשרים והם אחראיים לדברים הללו ואני לא יודע לומר אם יש הקשרים או לא, אבל ודאי שזה נמצא בציבור מסוים והשר האחראי על זה שייך לאותו ציבור ואתה לא רואה שיש שם אכיפה על הנושא הזה.

ניסן סלומינסקי: אם כן, יש כאן שלושה משרדים ששייכים לנושא הזה והוא משרד התקשורת שאני מניח שאחראי לאתר את זה, אחר כך יש את המשטרה שברגע שהיא מקבלת הודעה היא צריכה לבוא, לצלם ולתעד את זה כדי שיהיו עדויות ולסגור, ואחר כך יש את בתי המשפט שצריכים להעניש.

ניסן סלומינסקי: כל שלושת הגופים האלה עושים צחוק מהעניין.

ניסן סלומינסקי: משרד התקשורת לא מאתר וכדי לצאת ידי חובה הוא מאתר אחד או שניים.

ניסן סלומינסקי: המשטרה, יכול להיות שהיא אומרת שמאחר שלא מודיעים לה, היא לא מגיעה, ואחר כך, כשזה כבר מגיע לבית המשפט, השופט מוציא אותו כמעט בלי כלום.

דוד טל: אתה יכול לתת פסק-דין או גזר דין שהיה בנושא רדיו פיראטי?

דוד טל: מה קיבלו שם?

ניסן סלומינסקי: כלום.

ניסן סלומינסקי: אני לא זוכר כמה, אבל אני יכול לומר לך שב-90 אחוזים מהמקרים יוצאים בקנס כספי קטן של 200-250 שקלים.

ניסן סלומינסקי: זה דבר שלא יכול להיות.

ניסן סלומינסקי: זאת שערורייה ולהערכתי אני חושב שצריך גם להיכנס, מעבר לזה, ולחקור למה זה קורה.

ניסן סלומינסקי: ברגע שיתחילו לנסות למה זה קורה ולמה לא עושים, יכול להיות שכל אלה שעומדים מאחורי העניין אולי יבינו ואז פתאום הכול ייסגר.

יואל חסון: אני אומר את דבריי ולאחר מכן אני מצטער אבל אני חייב לצאת.

יואל חסון: אני לא אוסיף הרבה על הדברים כי אני חושב שחברי הכנסת והבה וסלומינסקי נגעו בדברים.

יואל חסון: אני רק אומר שאחד הדברים הראשונים שחשבתי עליהם, ברגע שראיתי שיצאה הפרשה הזאת וקרה מה שקרה, שבאמת צריך להוציא חוק שימנע מהמפרסמים לפרסם בתחנות הפיראטיות.

יואל חסון: ביקשתי לבדוק את זה והתברר שקיים חוק כזה אלא שהוא פשוט לא נאכף.

יואל חסון: הוא ממש לא נאכף.

יואל חסון: אני חושב שזה הדבר הראשון שצריך לעשות.

יואל חסון: אני אומר לכם שצריך להעלות את זה בוועדת הכלכלה.

יואל חסון: אני לא יודע מי אמור לממש את החוק הזה של האכיפה.

ניסן סלומינסקי: מדובר בשלושה משרדים.

יואל חסון: בסופו של דבר רוב התחנות האלה, לא כולן, יש תחנות תורניות שהן לא לצורך רווח, אבל רובן הגדול הן כן לצורך רווח, אם זה מקומי ואם זה אחר.

יואל חסון: אם נצליח לנתק את הצינור הזה, פתרנו את מרב הבעיה.

יואל חסון: אני חושב שלזה צריך לכוון בעניין הזה כי רשויות התעופה והמטוסים, הם עושים הכול כדי להתגבר על התקלות האלה ולשמור על ביטחון הנושאים וזה לא דבר שהם יכולים להתמודד אתו לבד.

יואל חסון: אני מציע שהוועדה תוביל כאן איזשהו מהלך, שזה יהיה חלק מסיכום הישיבה, להיכנס לתהליך של דיון ולראות כיצד אנחנו אוכפים את הנושא הזה של מי שמפרסם בתחנות לא חוקיות.

יואל חסון: אם יש צורך, מחזקים את החוק הזה.

יואל חסון: אני חושב שזאת צריכה להיות יוזמה לא של חבר כנסת פרטי אלא יוזמה של ועדה או אולי אפילו ממשלה, וזה לדעתי המסלול העיקרי עליו הייתי הולך.

משה גלילי: לשאלות ששאל היושב-ראש, אני אענה אחר כך.

משה גלילי: אתייחס ראשית לדבריו של חבר הכנסת חסון, לנושא המפרסמים.

משה גלילי: האכיפה היא באחריות של משרד התקשורת כי על החוק מופקד שר התקשורת, אבל הסמכויות לאכיפה נמצאות כולן בידי המשטרה.

משה גלילי: זה בדיוק כמו שפקיד של משרד התחבורה לא עוצר אותך אם אתה נוסע 160 קילומטר לשעה אלא שוטר עוצר אותך.

יואל חסון: מה העונש?

משה גלילי: זה תלוי אם תופסים אותך משדר בפועל או רק מחזיק.

יואל חסון: מדובר במפרסמים.

משה גלילי: אני מוכרח להתנצל ולומר שאני לא זוכר לגבי המפרסמים, אבל יש שם גם עונשי מאסר.

יואל חסון: מה תפקיד משרד התקשורת?

משה גלילי: התפקיד של משרד התקשורת, וגם זה נבע כי זאת המציאות ואפילו בשלב מסוים המשטרה שקלה לא להקים את היחידה שמטפלת דווקא ברדיו פיראטי אצלה כי היא עושה גם פעולות אחרות.

משה גלילי: זאת אומרת, אותה יחידה לא מטפלת רק ברדיו פיראטי אלא מטפלת גם בדברים אחרים.

יואל חסון: התפקיד שלכם זה לאתר?

משה גלילי: בתוך המכלול הזה התפקיד שלנו הוא לאתר ולומר איפה בדיוק נמצאת התחנה, להתלוות לצוות המשטרתי כדי לזהות כי הם מסווים את הציוד, לזהות שזה המשדר ולא זה, אתה רואה ארבעה מזגנים על הגג ואתה צריך לדעת באיזה מארבעת המזגנים יש את הרדיו, וכפי שאמרתי, לסייע, להצביע ולזהות.

משה גלילי: כל התפיסה, העצירה של חשודים, הכנת כתבי אישום וכולי, זה לא בידינו.

דוד טל: אתה אומר שלביקור כזה אתה הולך צמוד לשוטר.

משה גלילי: אין לנו שום סמכות לדפוק למישהו בדלת.

משה גלילי: אני אבהיר שבאותה הזדמנות, כאשר תיקנו באוגוסט 2004 את החוק כנגד מפרסמים, תיקנו גם את החוק לעניין הפרעה לטיס או אפילו פוטנציאל להפרעה לכלי טיס ושם מדובר בשלוש שנים, אם זה ברשלנות, ואם זה במזיד, זה חמש שנים.

משה גלילי: באותה הזדמנות הורידו לנו את העניין שצריך גם ללכת לקבל צו חיפוש משופט.

משה גלילי: זאת אומרת, לסגור רדיו פיראטי רגיל, צריך ללכת ולקבל צו משופט.

משה גלילי: אנחנו מגישים תלונה במשטרה, לוקח שבועיים-שלושה, המשטרה קוראת לנו ומתאמים את הסגירה.

משה גלילי: רדיו שמפריע לתעופה, הולכים למשטרה, השוטר בא אתנו, קצין משטרה או שוטר, ולו יש את הסמכות לעשות את הפעולה.

דוד טל: כנציג משרד התקשורת, אם זה מפריע לכם, מדוע שר התקשורת או אתם, אנשי המקצוע, לא מגישים הצעת חוק כזאת או אחרת כדי שיהיו לכם כלים כדי למנוע את הדבר הזה?

ניסן סלומינסקי: יש לו כלים.

ניסן סלומינסקי: פיראטי שמפריע לכבלים, צריך צו, אבל פיראטי שמפריע לטיס, הוא אומר לך שהוא לא צריך צו אלא הוא צריך שוטר.

ניסן סלומינסקי: הוא יסביר לנו כמה תלונות כאלה משרד התקשורת העביר למשטרה.

משה גלילי: רציתי להקדים ולומר שבשבוע שעבר, על פי בקשתו של מר לפידות, התקיים דיון אצל היועץ המשפטי לממשלה.

משה גלילי: הוחלט שם שבקשה מיוחדת של היועץ המשפטי לממשלה אל המשטרה לטפל בנושא יותר ברצינות והמשטרה לקחה את זה על עצמה, ולא רק יותר ברצינות אלא בעדיפות.

משה גלילי: הוחלט להגיע לכדי עצירת חשודים ככל שניתן עד לבירור וכן הלאה.

ניסן סלומינסקי: השאלה כמה תלונות הגשתם.

משה גלילי: מיד אתייחס לזה.

משה גלילי: נאמר שם על דעת כולם שאין צורך בחקיקה נוספת.

דוד טל: זאת אומרת, יש לכם את כל הכלים אבל אתם רק לא מבצעים.

משה גלילי: גם לדעת המשפטנים של משרד התקשורת ושל משרד המשפטים יש את זה.

משה גלילי: בשנת 2005 סגרנו בערך 250 משגרים.

דוד טל: כמה נפתחו מחדש?

משה גלילי: מרביתם.

משה גלילי: אלה אותם בעלים שאחרי יום, לפעמים אחרי שעה, בבניין ליד, הם מכינים את זה מראש, פותחים.

משה גלילי: חייבים כאן לפתוח סוגריים ולומר שהם מכירים, נמנעים מאתנו ומתחכמים לנו.

משה גלילי: כאשר אתה סוגר משדר, אתה שלא מוצא שם אדם אלא אתה מוצא שם משדר עם אנטנה, האדם נמצא במרחק ארבעה רחובות, מגיע לשם דרך איזשהו קו.

משה גלילי: פעם היינו יכולים למצוא, אבל יש היום מעט מאוד תחנות שאתה בא ומוצא שם את האולפן.

משה גלילי: לכן ביקשנו מהמשטרה – וזה תהליך שהתחלנו אותו לפני שנה וחצי אבל לצערי הגענו אליו רק עכשיו – לאתר את האולפנים מראש וביום שסוגרים משדר, לסגור אותו עם האולפן, אבל לשם כך צריך עבודת מודיעין.

משה גלילי: כמו שמוצאים סמים, שימצאו את האולפנים האלה.

דוד טל: אתם צריכים להקדיש משאבים לצורך העניין הזה?

משה גלילי: למשרד התקשורת יש את כל המשאבים.

משה גלילי: יכול להיות שנצטרך עוד אדם או שניים, אבל נעשה זאת בנפרד.

משה גלילי: בשנת 2005 סגרנו 236 תחנות, שנה קודם סגרנו מספר דומה.

משה גלילי: היה דוח של מבקר המדינה, באה השרה דליה איציק לשר לביטחון פנים וסוכם לעשות שיתוף פעולה יותר הדוק כולל הבאת קצין משטרה שישב במשרד התקשורת ומשרד התקשורת יממן אותו.

משה גלילי: אני באתי מהתחלה ואמרתי למשטרה - אלא שלצערי התהליך לא הלך מספיק מהר – שאני לא צריך שהוא יעזור לי לסגור 400 כי מ-250 אני לא רוצה לסגור בשנה הבאה 400 אלא אני רוצה לסגור 100, אבל ש-50 יגיעו לדין, ושאם מישהו צריך לכוון אותנו איך לאסוף את הראיות, שיכוון, ואם לא, אז ביחד כי יש בעיה להעמיד לדין, ואני יודע אותה.

משה גלילי: היום מגיעים בין 5 ל-10 אחוזים ממה שסוגרים לכלל כתבי אישום.

משה גלילי: אני עונה על שאלה אחרת שעלתה כאן.

משה גלילי: בשנים 2004-2005, מתוך 450 תיקים שהיו בשנתיים האלה, הוגשו למשפט כ-26 או 29, מתוך זה 22 הורשעו וסך הכול הקנסות היו 23 אלף שקלים.

משה גלילי: זאת אומרת, בממוצע אלף שקלים קנס.

משה גלילי: למען ההגינות צריך לומר שביום שסיכמנו עם הפרקליטות ועשו עבודה קצת יותר יסודית, תפסו תחנה והאדם קיבל שמונה חודשי מאסר וישב בפועל, אבל זה המקרה היחיד שמישהו קיבל מאסר בפועל כי עד עכשיו קיבלו מאסר על תנאי ועבודות שירות, וקיבלו גם קנסות של 200 אלף שקלים וכן הלאה.

קריאה: אותו אחד שהלך לבית סוהר, הוא גם קיבל את הקנס של 200 אלף שקלים.

משה גלילי: נכון, אבל היו גם אחרים שקיבלו קנס בסכום של 100 אלף שקלים, בודדים, אבל היו.

משה גלילי: בשנים האחרונות לצערנו זה ירד.

משה גלילי: שוב סוכם עם המשטרה רק לאחרונה שנשים את הדגש על הדברים האלה, כולל הם התחייבו בפני היועץ המשפטי לממשלה להגיש בדחיפות תוכנית טיפול של איך אנחנו מטפלים בכל הדברים האלה.

משה גלילי: לגבי פרסומות.

משה גלילי: שוב, לצערי הייתה כאן איזושהי בעיה בינינו לבין המשטרה לגבי מי שיקליט, ואני אמרתי שאני מוכן ללכת על עצמי להקליט.

משה גלילי: הלכנו והקלטנו עם טייפ-ריקורדרים שיש לנו במשרד התקשורת, העברנו להם חמש הקלטות, לצערי לקח הרבה זמן כי התחלפו שם אנשים ואחרי שנה וחצי אמרו לי שההקלטות לא טובות וכי אני צריך לקנות טייפים אחרים ואכן קנינו אחרים.

משה גלילי: הם הגיעו ויש סיכום מהיום עם נציג המשטרה שהוא סידר לנו הדרכה.

משה גלילי: צריך להבין שאנחנו צריכים לקבל הדרכה מהמחלקה הטכנית של המשטרה איך להקליט כדי שזה ישמש כראיה.

משה גלילי: אני מאמין, כמו שאמר קודם חבר הכנסת חסון, שהנושא הזה הוא כלי שיכול לעזור בהרתעה, למרות שזה לא הכלי היחידי.

עמוס לפידות: הסיפור הזה התחיל ב-1973 כאשר זה הפך לבעיה שמודעים לה רשות שדות התעופה ומשרד התקשורת.

עמוס לפידות: זה נמשך עד היום, אבל הפך למפלצת.

עמוס לפידות: כי אם היו 13 תחנות, הם אומרים שבמשך כל השנים הם "סגרו" 1,500 תחנות.

עמוס לפידות: לפי הערכת משרד התקשורת יש היום 30-40 תחנות שפועלות, יש סדר גודל של כ-500 משדרים שהם כל הזמן מחליפים וכן הלאה.

עמוס לפידות: כלומר, המודעות התחילה ו"טיפלו" בנושא.

עמוס לפידות: אבל מה, זה לא טופל על ידי אנשים זוטרים אלא שרים טיפלו בזה, פרקליטים, המשטרה אבל התוצאה היא אפס אחד גדול.

עמוס לפידות: כל סגירת המשדרים לא הועילה ולדעתי האישית אנחנו לא בכיוון.

עמוס לפידות: לא צריך להילחם נגד המשדרים אלא צריך להילחם נגד האנשים שעוברים על החוק.

עמוס לפידות: לידיעתכם, זה לא רק חוק אחד שעוברים עליו אלא יש חוק רישוי עסקים, יש חוק תדרים כאשר הקצאת התדרים נעשית על פי חוק וצריך לקבל רישיון, יש מס הכנסה שלא משלמים, יש מפרסמים שמפרסמים בתחנות אסורות, והדבר הכי חמור זה שזה מהווה סיכון אמיתי לחיי אדם עד כדי אסון המוני.

דוד טל: אגב, משדרים כאלה מייצרים בארץ או צריך לייבא אותם?

עמוס לפידות: אני לא יודע.

קריאה: מייצרים אותם בארץ.

דוד טל: יש מכשירים אפילו רפואיים שמצילים חיים שכדי לייבא אותם זקוקים לרישיון כי אחרת אין אפשרות להכניס אותם לארץ.

דוד טל: זאת אומרת, אם זה היה דבר שצריך לייבא, היינו יכולים להתנות, אבל אם אומרים לנו שמייצרים אותם בארץ, זה לא עוזר לנו.

עמוס לפידות: לפי דעתי המדינה, קרי, המשטרה והפרקליטות והסיוע הפעיל של משרד התקשורת, טיפלו בזה בחוסר תחכום, בבטלנות, ברשלנות שאי אפשר לתאר אותה בכלל כי אני רואה את התוצאה הסופית.

עמוס לפידות: זה דבר שאין לו תקדים בעולם.

עמוס לפידות: אין דבר כזה שהמטוס טס וכל הזמן מקלקלים לו את הקשר.

דוד טל: השידור הוא באותו תדר של המטוס?

עמוס לפידות: אם תרצה הסבר יותר, תקבל, אבל באופן כללי זה באותו תחום תדר.

עמוס לפידות: התדר המדויק הוא שונה, אלא שאלה תחנות ומפעילים לא מקצועיים והם לא מצליחים, וגם לא מנסים, לשמור על התדר המדויק.

עמוס לפידות: יש משהו שנקרא תדרי שווא שרוצים לשדר על תדר 81.7 וזה קופץ ל-82.5 – סתם אני נותן כדוגמה – וזה ערוץ התעופה.

עמוס לפידות: בקיץ זה כנראה יותר גרוע לא רק בגלל ריבוי טיסות, למרות שגם זה, אלא בגלל הטמפרטורות היותר גבוהות וזה מפריע עוד יותר.

עמוס לפידות: לא רק שזאת שערורייה, אלא זאת בושה לעם ישראל, לעם הכי מתוחכם בעולם, שלא מצליח למצוא את האשמים.

עמוס לפידות: למה?

עמוס לפידות: כי כל הזמן הולכים וסוגרים איזו קופסא שחורה עם אנטנה בבית השלישי.

עמוס לפידות: אז אי אפשר לחכות ליד הבית השלישי ולתפוס גם את מי ששם מפעיל את האנטנה?

ניסן סלומינסקי: זה במסגרת המנדט של הוועדה שלך?

עמוס לפידות: איזו שאלה?

ניסן סלומינסקי: האם אתה יכול לנסות ולבדוק גם למה זה קורה.

ניסן סלומינסקי: יכול להיות שיש כאן יד מכוונת שאומרת לעזוב אותם ולתת להם.

עמוס לפידות: אני עוד לא הגעתי ליד המכוונת.

עמוס לפידות: אני חושב שאם נגיע ליד המכוונת, נגיע לשערורייה פי כמה יותר גבוהה.

עמוס לפידות: אני מוכרח לומר – אני לא יכול להזכיר את זה – שרוב התחנות הן תחנות חרדיות, כמעט כולן, 80-90 אחוזים.

ניסן סלומינסקי: אני יודע, אנחנו מודעים לכך.

ניסן סלומינסקי: לכן השאלות שלי.

עמוס לפידות: התחנה ברמאללה, ויש תחנה דרוזית ומשהו בצפון, אלה הכול שטויות.

עמוס לפידות: יש להן השפעה כפולה כי רובן חרדיות וגם כי ההפרעה שלהן היא פונקציה של הטווח, אז מה שנמצא יותר קרוב למרכז סביב נתב"ג, יש לו השפעה יותר חמורה.

עמוס לפידות: אפשר היה להפעיל את מס הכנסה, אפשר היה להפעיל את המפרסמים אבל לדעתי אנחנו מעבר לזה.

עמוס לפידות: למרות כל האספקטים וכל החוקים שעוברים, אותי מעניין דבר אחד, שלא יקרה יום אחד שמטוס ייכנס לקרקע או שני מטוסים יתנגשו באוויר בגלל ההפרעות הפיראטיות האלה.

דוד טל: וזה דבר שיכול להיות?

עמוס לפידות: זה כמעט היה ב-8 בפברואר.

ניסן סלומינסקי: ודאי שזה יכול להיות

עמוס לפידות: בוודאי שזה יכול להיות.

עמוס לפידות: לכן אני נכנסתי ושאלתי את עצמי במה אני צריך לטפל, מבחינת בטיחות וקבענו את הדברים הכי חמורים והכי דחופים לטפל ראשון, ומצאתי, דרך אגב, לטעמי, שלמרות כל מה שאמרתי שכבר 15 שנה לא מתגברים, שדווקא זה קל לפתרון כי הכול בידי אדם.

עמוס לפידות: זה לא כמו הבואינגים שהיה צריך לקחת 4 שנים להחליף חלקים.

ניסן סלומינסקי: איך צה"ל יודע למצוא בתוך עזה דירה ולאתר?

דוד טל: גם הם יודעים למצוא.

עמוס לפידות: זאת הכול חלמאות אחת גדולה, אם לא יותר גרוע מזה.

עמוס לפידות: לכן הדבר הראשון שעשיתי, פניתי ליועץ המשפטי לממשלה עם מכתב בחתימתי כי ראיתי שכל נושא אכיפת החוק - זה בכלל עניין של אכיפת החוק ולא משהו אחר - וביקשתי פגישה.

עמוס לפידות: זה לקח שבועיים ובאמת התקיימה פגישה לדעתי מאוד חשובה.

עמוס לפידות: לשמחתי לקחו את זה מאוד ברצינות.

עמוס לפידות: היה מאוד קשה למשטרה כי הם פישלו לכל אורך הדרך והם לקחו על עצמם לטפל.

עמוס לפידות: היועץ המשפטי לממשלה נתן הנחיות בכל מיני עניינים.

עמוס לפידות: בין היתר אמרו שאם אנשים עושים דברים כאלה מסוכנים, זה לא איזשהו ש.ג.

עמוס לפידות: שמצוי ליד המכשיר אלא בעל הבית והמנהל, שייקחו אותו ויכניסו אותו לבית סוהר, מיד, מיד, מיד כי הוא מסכן חיי אדם וצריך לעצור אותו עד גמר ההליכים.

עמוס לפידות: אם ייקחו שלושה-ארבעה מנהלים וישימו אותם בבית המעצר, הסיפור יכול להסתיים.

עמוס לפידות: בינתיים, לפחות אני בהתייעצות עם כמה אנשים אחרי הישיבה, עשיתי עוד יותר חושבים ואני כעת לא רוצה להיכנס לפירוט, אבל לדעתי אפשר לפתור את זה אפילו עוד יותר מהר מזה, ואם יקבלו את מה שאני מציע, יכול להיות שתוך שבועיים-שלושה הדבר הזה יסתיים.

דינה עברי-עומר: אין כאן נציג ממשרד המשפטים ולכן אני מבקשת להשלים לגבי הישיבה שהתקיימה אצל היועץ המשפטי לממשלה.

דינה עברי-עומר: שני דברים אופרטיביים שהוחלט לגביהם הם שמבחינת הטיפול המשטרתי זה כבר לא יהיה טיפול בתחנות הפרטניות אלא הטיפול ירוכז על ידי היחידה הארצית למאבק בפשיעה כלכלית, שאנחנו מקווים שבאמת ייתן איזשהו מזור.

דינה עברי-עומר: בפרקליטות, מי שירכז את זה, זאת המחלקה הכלכלית.

דינה עברי-עומר: אנחנו מקווים שברגע שזה יקבל את מוקד הטיפול ברשויות האכיפה, זה ייתן איזו דחיפה לטיפול, דבר שחיכינו לו עד עכשיו.

ניסן סלומינסקי: האם קבעתם ישיבת מעקב בעוד תקופה מסוימת כדי לראות מה קרה באמת?

ירון שרעבי-שילת: אנחנו קבענו, ביום חמישי אצל השר.

דוד טל: אם מר לפידות אומר שבעוד שבועיים-שלושה אולי אפשר לפתור את הבעיה, כדאי לשוב ולהתכנס בעוד שבועיים כדי לראות מה מההמלצות בוצע.

דוד טל: בעוד שלושה שבועות, לפני הפגרה, נדון שוב בנושא הזה.

דוד טל: אדוני, נציג המשטרה, יש לך מה להוסיף על מה שנאמר כאן?

דוד טל: חלמאות?

דוד טל: שערורייה?

גבי אבידן: אני בהחלט לא מסכים לזה.

גבי אבידן: אני ממש דוחה את זה.

גבי אבידן: כל מערכת הגשת הראיות היא הרבה יותר מורכבת ממה שהוצג כאן.

דוד טל: אם אני בוחן את זה על פי מבחן התוצאה, צודק מר לפידות כי הדבר הזה לא מתבצע.

גבי אבידן: אני לא רוצה להיכנס לוויכוח עם מר לפידות, אבל אני אומר שהנושא של איסוף הראיות והגשת כתבי אישום הוא עוד הרבה יותר מסובך מאשר זה נראה לעין.

ניסן סלומינסקי: האם אתם עומדים להתגבר על זה?

גבי אבידן: אני אכן מסכים שראש האגף הנחה שכל הטיפול החקירתי יילקח מהשטח, גם האיסוף המודיעיני והטיפול החקירתי, ואלה הם שני דברים, יילקח מהיחידות בשטח ואכן הוא יועבר ליחידה הכלכלית, כאשר גם הנושא של התביעות יעבור אל הפרקליטות, אל היחידה הכלכלית.

דוד טל: עד היום לאן זה עבר?

גבי אבידן: זה טופל בשני מישורים, גם בפרקליטות הרגילה – תלוי באיזו עבירה – וגם בתביעות המשטרתיות.

דוד טל: הפרקליטות והיחידה הכלכלית זה מוסדר יותר נוקשה וחזק?

גבי אבידן: אני חושב שבאמירה הזאת אכן יש עליית מדרגה.

גבי אבידן: אני לא בטוח שנראה תוצאות מידיות מהיום להיום.

גבי אבידן: כל הנושא הזה של הפרעה לשידורים למטוסים מטופל בכל מקרה אד-הוק על ידי משרד התקשורת ומשטרת ישראל.

דוד טל: ללא תוצאות.

גבי אבידן: לא, בהפסקת השידור.

גבי אבידן: תוצאות של הפסקת השידור יש.

גבי אבידן: זה מטופל מיד בכל מקרה.

דוד טל: ואחרי כן נפתחים שידורים חדשים.

גבי אבידן: מטפלים במשדר עצמו.

ירמי קדוש: הפקות המזרח היא חברת הפקות, חברת תוכן.

ירמי קדוש: אני באתי לכאן בעקבות הספין התקשורתי שנוצר נגד כל העניין הזה של הרדיו הפיראטי.

ירמי קדוש: באתי לכאן למחות בשם אומנים יוצרים, תושבי שכונות ועיירות פיתוח שאוהבים מוזיקה מזרחית ומופלים לרעה במשך שנים, ועד היום הזה, על ידי תחנות הרדיו בצורה כזאת שיש אומנים רבים שיש להם קהל מאוד גדול שאוהב אותם אבל הם לא מושמעים בתחנות הרדיו.

ירמי קדוש: הדרך היחידה שלהם להתבטא, לצערי הרב, היא הרדיו הפיראטי כי שם זה המקום שמשמיעים אותם.

ירמי קדוש: אותו רדיו פיראטי, אני חושב שלצד כל העניינים של הענישה ושל מה שאני שומע כאן, צריך גם לפתור את הבעיה הזאת ולתת סוף סוף לאותם תושבים להצביע ברגליים שלהם.

דוד טל: אתה אומר שרדיו פיראטי הוא תוצאה של האפליה שמתקיימת בתדרים הרשמיים, החוקיים.

ירמי קדוש: תוצאה של הפלייה שמתקיימת בתדרים הרשמיים והחוקיים.

ניסן סלומינסקי: יש היום בעיה לרכוש תדר?

ירמי קדוש: הייתי בתורכיה לא מזמן, ושם יש יותר מ-10,000

ירמי קדוש: תחנות רדיו, שלא לדבר על כמה תחנות טלוויזיה, וגם פה במדינה אפשר לעשות את זה.

ירמי קדוש: אני לא מבין בקטע של הטכנאות, אבל אותם אנשים שאולי פותחים את הרדיו או נותנים את השירות לאותם אומנים שנמצאים במצוקה, הם לא באים לעשות פשע, להפיל מטוסים, וזאת לא הכוונה שלהם.

ירמי קדוש: אני לא מייצג אותם ואני גם לא מזדהה אתם, אבל אני חושב שמה שהם עושים, הם עושים כדי לתת צורך תרבותי.

דוד טל: אם הצד התרבותי עומד מול חיי אדם, מה אתה מעדיף?

ירמי קדוש: זה לא בדיוק כך.

דוד טל: אומר זאת אדם בר-סמכא.

ירמי קדוש: אם אדם משדר בשכונה קטנה, אני לא מאמין שהוא יפיל מטוס, כי אם זה היה כך, אכן אבוי.

דוד טל: זאת התוצאה.

ירמי קדוש: אנחנו מוקפים באויבים.

ירמי קדוש: יש לך מלבנון ומרמאללה.

ניסן סלומינסקי: במקרים האלה, זה סודר באותו יום ואין יותר.

ירמי קדוש: מה שאני שומע כאן, זה שאם אתה מעמיד לדין את אותו בעל תחנה, בסדר, אבל עכשיו לקחת יוצרים ואומנים שמופלים לרעה על ידי הרדיו ולהכניס אותם לכלא בלי שהם נשמעים?

דוד טל: זה צריך להיות במגרש אחר.

דוד טל: הפתרון במגרש אחר ואנחנו לא הכתובת לכך.

אור אורלב: אני מייצג את אלה שנפגעים, את הפקחים, והאמת היא שייצגו אותי חבר הכנסת סלומינסקי וגם מר לפידות.

אור אורלב: אני רוצה להוסיף עוד דבר אחד ולומר שאני לא חושב שיהיה נכון לחכות שתחנה תגיע לזה שהיא מפריעה לקליטה כי אז כבר יהיה מאוחר מדי.

אור אורלב: עד היום עבדנו במתכונת הזאת שברגע שיש תחנה שמפריעה לטיסה, אנחנו מדווחים לאנשים של משה גלילי והם הולכים וסוגרים תחנה.

אור אורלב: לא נכון לעבוד כך אלא הנכון הוא לסגור את זה לפני כן, כי כאשר אתה מגיע לזה, זה כבר מאוחר מדי ואתה לא יודע איך זה ייגמר.

דוד טל: בסוף זה גם לא אפקטיבי, על פי מה שאומר מר גלילי ומר לפידות.

אור אורלב: ודאי שזה לא אפקטיבי.

דוד טל: אז מה הואילו חכמים בתקנתם?

אור אורלב: כל תחנה פיראטית צריכה להיסגר באשר היא תחנה פיראטית.

אור אורלב: איכות המשדרים שלהם היא נמוכה ואתה לא יודע מתי זה יגיע להפרעה לתעופה.

משה גלילי: רק 25 אחוזים מהמשדרים שאנחנו סוגרים מפריעים לתעופה.

משה גלילי: כלומר, בפירוש נעשית כאן פעילות מנע, אבל עדיין צריך להגיע לאולפנים ולא רק למשדרים.

ירון שרעבי-שילת: כמו שאמר אורי, משרד התחבורה הוא הלקוח ואנחנו צריכים להבטיח את בטיחות התעופה.

ירון שרעבי-שילת: כמו שעמוס אמר, השר הביא את זה לישיבת הממשלה ושם התקבלה החלטה אותה העברנו לוועדה, שהשר ירכז את זה בנפשנו.

ירון שרעבי-שילת: לכן בתיאום עם היועץ המשפטי לממשלה התקבלה החלטה לגבי שתי הנקודות האלה של החמרת הענישה והאסטרטגיה של איך לעשות את זה.

ירון שרעבי-שילת: ביום חמישי אנחנו מתכוונים לקיים ישיבה שהיא לא סתם ישיבה אלא ישיבה בה נביא לממשלה הנחיות ונאמר איך אנחנו מטפלים בזה לטווח הקצר.

ירון שרעבי-שילת: האנקדוטה, הבחור הזה בטח מוכר לתחנות רדיו פיראטיות וזה מה שאנחנו אמרנו כל הזמן, שאין בעיה לתפוס ראיות ממנו.

ירמי קדוש: אני דיברתי על אומנים שמושמעים שם.

ניסן סלומינסקי: אני מבקש שנקיים ישיבת מעקב.

דוד טל: הוועדה תקיים דיון בנושא בעוד שלושה שבועות.

דוד טל: עד אז יהיו מסקנות ועדת לפידות.

ניסן סלומינסקי: כדאי שעד אז נדאג כולנו שלא יקרה כלום.

דוד טל: כולנו מלאי תפילה ותקווה שעד אז דבר לא יקרה.

דוד טל: בכל אופן, נציגי משרד התקשורת והתחבורה יהיו עם היד על הדופק ויעדכנו את הוועדה לקראת הדיון הבא.

דוד טל: תודה רבה.